Христо Смирненски
Злободневка (На душа ми тегне горест…)

chitanka.info

Злободневка (На душа ми тегне горест…)[0]

На душа ми тегне горест,

странна болка ме души —

вечно с вечната си орис

без цигари и пари.

А можал бих да живея,

даже падам джентлемент

и умея да пилея

със стотици всеки ден.

Бих обходил кабарета

и локали с бляскав вид,

дето моята несрета

гасне в дамския елит.

Ала мъртвите надежди

отминават в странен ред

и поглеждат ме под вежди

дълговете ми безчет.

Ах, да можеше в момента,

ах, да искаше сега

да довтаса президента

с два чувала на гърба[1].

И след тежките печали

да изтърси напокон

малко чужди капитали,

дар богат от Албион.

Но души ме странна горест,

тежка болка ме мори —

вечно с вечната си орис,

вечно нито пет пари!

[0] Публикация: Кво да е. Седмичен хумористичен вестник. София, г. IX, бр. 447 от 26 декември 1920 г., с подпис: Шокинг. ↑

[1] да довтаса президента с два чувала на гърба… малко чужди капитали — Ал. Стамболийски предприема дипломатическа обиколка из Европа и с цел да привлече чужди капитали, за да се засили производството в България. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.